Warwick Davis
Warwick Davis (* 3. Februar 1970 in Epsom, Surrey, England) is en lüttwassigen, britschen Schauspeler. Na egen Utseggen is he nipp un nau „3 ft. 6“, also ruchweg 110 cm groot.

Leven un Karriere 
Davis erst grote Filmrull weer de Ewok Wicket in den Film Return of the Jedi vun 1993, de an de Siet vun Prinzessin Leia to sehn weer. Weniger bekannt is, dat he wiel de Produkschoon vun den Film mit Hülp vun den „Star-Wars“-Speelbasshelpsmann David Tomblin en egenen Film as Wicket makt hett, de aver nich apentlich maakt worrn is. Davis hett dorna as wietermaakt as Wicket in de anneren Ewok-Filmen. Man, in enige Filmen weer he nich mal in’n Afspann opföhrt.

Af un to hett Davis ok an’t Theater speelt, so to’n Bispeel an’t Gordon Craig Theater un an’t Milton Keynes Theatre in Grottbritannien. Dor hett he enige Johren in dat Stück „Schneewittchen und die 7 Zwerge“ in wesselnde Rullen speelt. 1996 speel he den Smee in „Peter Pan“ un 1999 den Ringgeist in „Aladdin“.

Faken weer Davis’ Rullen mit en bannigen Opwand verbunnen wat de Mask angeiht, mitünner bruukt he sogor en Mask för den helen Lief, so dat de meisten Tokiekers em jümmer noch nich kennen doot, ofschoonst he al vele Rullen speelt hett. De wenigsten kennt aver sien Gesicht, hööchstens as Titelheld ut den Film Willow vun 1988 oder as Oberon in dat uttekente Drama Ray vun 2004.

Intressanterwies sünd de Rullen, de he speelt hett, meist üm so bekannter, je weniger man vun Davis sülvst sehn kann. To sien bekanntesten Rullen tellt, blangen den Ewok Wicket ok de Professer Flitwick ut de Harry Potter-Filmen, de möörderische Leprechaun ut de glieknamige, langlevige Filmreeg, un ok de depressive Android ut den Film The Hitchhiker’s Guide to the Galaxy vun 2005 – de engelsche Originalstimm weer aver nich sien egen, man de vun sien Landsmann Alan Rickman.

Bit hüüt is Warwick Davis een vun de meistbeschäftigsten lüttwassigen Schauspeler.

Blangen sien Schauspeleree is David Mitgrünner un -besitter vun en Talentagentur mit den Naam Willowmanagement, de sik anfangs op de Vermitteln vun lüttwassig Dorstellers twüschen dree un fief Foot (~90-150 cm) Grött spezialiseert harr. Vundaag vermittelt de Agentur aver ok Dorstellers, de dat naue Gegendeel, neemlich tomindst söven Foot (~210 cm) groot sünd. To sien Kundschaft tellt so bekannte Naams as Kenny Baker, de in de „Star Wars“-Filmen den Roboter R2D2 speelt hett.

Filmografie (Utwahl)

Filmpriesen 
Warwick Davis is noch nich mit en Filmpries ehrt worrn, man he weer dreemol nomineert, dorünner för den Saturn Award as Best Nawussschauspeler för sien Titelrull in Willow.

Websteden 

 offiziell Websteed (eng.)
 Websteed vun Willowmanagement (eng.)

Mann
Börger von Grootbritannien
Schauspeler
Engelsch
Boren 1970